《斯园留别雷东甫正甫 其一》
清代·汪轫

鸡黍乐高会，行人多远思。策车当此别，前路复何之。

涧水有归日，山云无尽时。板桥难竟度，心在绿杨枝。

作者简介：（1711—1767）江西武宁人，字辇云，一字迂行，号鱼亭。乾隆优贡生，官吉水训导。治古文有名当世，尤好为诗。与蒋士铨相亲，又以工诗齐名。少时孤贫，为人戆直。有《鱼亭诗钞》、《藻香馆词》。